SKLEP SVETA (EU) 2021/2111

z dne 25. novembra 2021

o stališču, ki se v imenu Evropske unije zastopa v okviru Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani v zvezi z ustanovitvijo Delovne skupine za ribištvo in sprejetjem njenega poslovnika

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43 v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 29. aprila 2021 sprejel Sklep (EU) 2021/689 (1) o sklenitvi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (2) (v nadaljnjem besedilu: Sporazum o trgovini in sodelovanju). Sporazum o trgovini in sodelovanju je začel veljati 1. maja 2021.

(2) S členom 8(1), točka (q), Sporazuma o trgovini in sodelovanju se ustanavlja Specializirani odbor za ribištvo. Njegova pooblastila so določena v členu 8(4) Sporazuma o trgovini in sodelovanju. Naloge in področja pristojnosti Specializiranega odbora za ribištvo so navedene v neizčrpnem seznamu v členu 508 Sporazuma o trgovini in sodelovanju.

(3) Člen 8(4), točka (f), Sporazuma o trgovini in sodelovanju pooblašča Specializirani odbor za ribištvo, da vzpostavi, nadzira, usklajuje in razpusti delovne skupine. Na podlagi člena 9(2) Sporazuma o trgovini in sodelovanju vsaka ustanovljena delovna skupina pod nadzorom odbora pomaga temu odboru pri izvajanju njegovih nalog in zlasti pripravlja delo odbora ter izvaja vse naloge, ki jih delovni skupini dodeli ta odbor. Člen 9(4) Sporazuma o trgovini in sodelovanju določa, da vsaka ustanovljena delovna skupina sporazumno določi svoj poslovnik, časovni razpored sestankov in dnevni red.

(4) Svet je 5. oktobra 2021 sprejel Sklep (EU) 2021/1765 (3) o stališču, ki se za obdobje 2021–2026 v imenu Unije zastopa v Specializiranem odboru za ribištvo. Ta sklep zajema nadzor in usklajevanje delovnih skupin tega odbora, ne pa tudi njihove ustanovitve in razpustitve.

(5) Primerno je, da Specializirani odbor za ribištvo na podlagi člena 8(4), točka (f), Sporazuma o trgovini in sodelovanju ustanovi Delovno skupino za ribištvo, ki deluje pod njegovim nadzorom. Delovna skupina za ribištvo bi morala določiti svoj poslovnik in o svojih dejavnostih redno poročati Specializiranemu odboru za ribištvo.

(6) Delovna skupina za ribištvo bi morala delovati kot forum za izmenjavo informacij, tehnične razprave in medsebojno posvetovanje. Delovna skupina za ribištvo naj ne bi sprejemala aktov ali ukrepov s pravnim učinkom, z izjemo svojega poslovnika. Ker ni mogoče izključiti možnosti, da Delovna skupina za ribištvo pri izvajanju nalog, ki ji jih dodeli Specializirani odbor za ribištvo, pripravi ali izjemoma sprejme akte s pravnim učinkom, je primerno določiti stališče, ki se v imenu Unije zastopa na sejah Delovne skupine za ribištvo v takih primerih.

(7) Stališče, ki se v imenu Unije sprejme v Specializiranem odboru za ribištvo glede ustanovitve Delovne skupine za ribištvo, kakor tudi stališča, ki se v imenu Unije sprejmejo v Delovni skupini za ribištvo v zvezi s sprejetjem njenega poslovnika in glede drugih aktov s pravnim učinkom, ter njihovo opredelitev bi moral določiti Svet v skladu z ustreznimi določbami Pogodb, Sklepa (EU) 2021/689 in tega sklepa.

(8) Seje Delovne skupine za ribištvo bi bilo treba pripraviti s tesnim sodelovanjem in udeležbo Sveta in njegovih pripravljalnih teles.

(9) Evropski parlament se nemudoma in izčrpno obvesti na podlagi člena 218(10) Pogodbe o delovanju Evropske unije –

SPREJEL NASLEDNJI SKLEP:

Člen 1 1. Stališče, ki se v imenu Unije zastopa v Specializiranem odboru za ribištvo, glede ustanovitve Delovne skupine za ribištvo, je določeno v Prilogi I k temu sklepu. 2. Stališče, ki se v imenu Unije zastopa v Delovni skupini za ribištvo v zvezi s sprejetjem poslovnika Delovne skupine za ribištvo, in njegova opredelitev, sta določena v Prilogi II k temu sklepu. 3. Stališče Unije v okviru Delovne skupine za ribištvo, kadar je ta delovna skupina pozvana, da pripravi ali sprejme akte s pravnim učinkom, se dodatno opredeli v skladu s Prilogo III k temu sklepu.

Člen 2 Svet ta sklep po potrebi oceni in, kadar je to ustrezno, na predlog Komisije revidira. Pregled se v vsakem primeru opravi do 31. decembra 2022.

Člen 3 Ta sklep začne veljati na dan sprejetja.

V Bruslju, 25. novembra 2021 Za Svet predsednik Z. POČIVALŠEK

(1) Sklep Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 149, 30.4.2021, str. 2.).

(2) Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (UL L 149, 30.4.2021, str. 10).

(3) Sklep Sveta (EU) 2021/1765 z dne 5. oktobra 2021 o stališču, ki se za obdobje 2021–2026 v imenu Evropske unije zastopa v Specializiranem odboru za ribištvo, ustanovljenem na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (UL L 355, 7.10.2021, str. 135).